**Zamárdi a STRAND Fesztivál mellett döntött**

**Az október 29-i első, rendes közgyűlésen Zamárdi város képviselő testülete döntést hozott a STRAND Fesztivál jövőjét illető kérdésekről. Ennek értelmében biztosra vehető, hogy Magyarország ma már egyik legjelentősebb fesztiváljának és fontos turisztikai eseményének a következő 5 évben is Zamárdi ad otthont. A 2025-ös évben augusztus 21-én indul az esemény, a következő években pedig – a nyári szezon meghosszabbításának szándékával – augusztus utolsó hetében jelentkezik.**

A STRAND Fesztivál története 2013-ra nyúlik vissza. Fülöp Zoltán és Lobenwein Norbert (akik nevéhez fűződik ugyanezen a helyszínen a Balaton Sound alapítása is), a ma Weekend Event néven ismert szervező cég tulajdonosai ekkor indították el a MOL Nagyon Balaton programot, ennek részeként pedig számos balatoni program és projekt mellett a STRAND Fesztivált.

Az esemény az elmúlt 11 évben évről-évre egyre nagyobb sikereket ért el, az egyik legjelentősebb olyan eseményként lett jegyzett, amely turisztikailag is nagy értéket képvisel, hiszen kifejezetten erre a programra minden évben több tízezren látogatnak a Balaton déli partjára az ország minden részéről. A STRAND eleinte elsősorban a kifejezetten fiatal közönséget vonzotta, mostanra azonban jellemző, hogy családok, gyerekek is nagy számban látogatják a gyakran teltházas fesztivált. A STRAND sikere összefügg a páratlan, vízparti elhelyezkedéssel, a színes programkínálattal és azzal is, hogy a zene mellett napközben rengeteg más lehetőség is várja a közönséget, az utóbbi időben részben a cirkusz tematikájához kapcsolódóan.

*“Zamárdi 2007 óta a Balaton fesztiválfővárosaként is ismert idehaza. A 2013-ban indult STRAND Fesztivál hangulatát és nívós programkínálatát nemcsak azok szerették meg, akik az ország különböző régióiból érkeznek hozzánk, de a helyiek és az itteni nyaraló tulajdonosok is a szívükbe zárták. Ezekben a napokban nemcsak jelentősen nő Zamárdi és a déli part forgalma, de a hozzánk érkező vendégekről kifejezetten pozitív visszajelzéseket kapunk mindenkitől. Ugyanakkor a szervezőkkel együtt arra is nagy hangsúlyt fordítunk, hogy az esemény időpontjával minél inkább a nyár végét célozzuk meg. Részben azzal a szándékkal, hogy ezzel érezhetően meghosszabbítsuk a nyári szezont, részben azért, hogy a helyiek és az itt pihenők nyugalmát minél kevésbé zavarjuk. 2025-ben az augusztus 20-i ünnepi programhoz kapcsolódik a STRAND időpontja, a következő 4 évben azonban a hónap utolsó hétvégéje a fesztivál dátuma”* – mondta el Csákovics Gyula, Zamárdi polgármestere.

**A szervezők már be is jelentették, hogy a jegyelővétel november 7-én egy 72 órás kedvezményes időszakkal indul.**

*„Hálásak vagyunk Zamárdi vezetésének, amiért a folytatás mellett döntöttek, és ugyancsak hálásak vagyunk a helyieknek. A STRAND sikerét közös sikernek tartjuk és azon leszünk a következő 5 évben is, hogy izgalmas, tartalmas, valódi nyaralással felérő élményeket nyújtsunk a hozzánk érkezőknek”* – áll a szervezők közleményében.

Céloztak arra is, hogy 2025-ben jó eséllyel egy augusztus 20-i nyitónappal is meghosszabbítják a fesztivált.